借雪竇韻送超然居士趙表之時在泐潭
作者：釋正覺
朝代：宋

paragraphs: 一口吸盡西江水，馬師家風擢然起。
老龐俯伏嗣芳塵，古也今也誰如此。
超然道與若人交，南遊浩意未相饒。
風清骨秀眼寒碧，玉井冰壺凍不消。
羌床孤卧凈名室，無住無依脫虛溢。
淵然一默乃全提，不二門開肖當日。
佛事圓來作歸想，出門歧路平如掌。
到家兒女獨圞頭，相對無言得真賞。